412	6η ΕΒΔΟΜΑΔΑ ΤΟΥ ΠΑΣΧΑ
                         18η   ΚΥΡΙΑΚΗ ΤΟΥ ΕΤΟΥΣ                       (A)

ΑΝΤΙΦΩΝΟ ΚΑΤΑ ΤΗΝ ΕΙΣΟΔΟ                                         Ψλ 70[69], 2.6                         

Επικαλούμαι, Θεέ, τη βοήθειά Σου. Κύριε, σπεύσε να με βοηθήσεις. Βοηθός μου και ελευθερωτής μου είσαι Εσύ, Κύριε, μην αργήσεις.

ΣΥΝΑΠΤΗ ΔΕΗΣΗ

Παντοδύναμε Θεέ, μείνε κοντά στους δούλους Σου, χορήγησε την ανεξάντλητη καλοσύνη που αναζητούν και για όσους καυχώνται ότι Σε έχουν Δημιουργό και Κύριο, ανανέωσε τον κόσμο και διατήρησέ τον ανανεωμένο. Διά του Κυρίου μας Ιησού Χριστού, του Υιού Σου, ο οποίος  είναι Θεός και μαζί με Εσένα και το Άγιο Πνεύμα ζει και βασιλεύει στους αιώνες των αιώνων.

ΠΡΩΤΟ ΑΝΑΓΝΩΣΜΑ 

Ανάγνωσμα από το βιβλίο του προφήτη Ησαΐα                         (55,1-3)	

Έτσι λέει ο Κύριος: «Ω, όλοι εσείς που διψάτε, ελάτε στα νερά, και όσοι δεν έχετε ασήμι ελάτε, αγοράστε και φάτε, ελάτε, αγοράστε κρασί και γάλα, χωρίς ασήμι και χωρίς τιμή. Γιατί ξοδεύετε χρήματα όχι για ψωμί; Και τον κόπο σας όχι για χορτασμό; Ακούστε, όσοι με ακούτε, και θα φάτε αγαθά, και η ψυχή σας θα ευφρανθεί στο πάχος. Στρέψτε το αυτί σας και ελάτε σε μένα, ακούστε και η ψυχή σας θα ζήσει και θα κάνω μαζί σας μια αιώνια διαθήκη, τα ελέη τα πιστά του Δαβίδ».                     Λόγος του Κυρίου

ΑΝΤΙΦΩΝΙΚΟΣ ΨΑΛΜΟΣ           Ψαλμός  145              (8-9.15-16.17-18)

Αντίφωνο:	Ανοίγεις το χέρι Σου, Κύριε, και μας χορταίνεις.

Εύσπλαχνος και ελεήμων ο Κύριος, *
μακρόθυμος και πολυέλεος.
Καλός ο Κύριος για όλους, *
και τα ελέη Του επάνω σ' όλα Του τα έργα. Αντ.

Τα μάτια όλων σ' Εσένα ελπίζουν, *
κι Εσύ τους δίνεις τροφή στην κατάλληλη ευκαιρία.
Ανοίγεις το χέρι Σου, *
και γεμίζεις κάθε ζώο απ' την Αγάπη Σου. Αντ.

Δίκαιος o Κύριος σε όλους τους δρόμους Του *
και άγιος σε όλα τα έργα Του.
Ο Κύριος είναι κοντά σ' όσους Τον επικαλούνται, * 
σ' όσους Τον επικαλούνται αληθινά. Αντ.

ΔΕΥΤΕΡΟ ΑΝΑΓΝΩΣΜΑ

Ανάγνωσμα από την επιστολή του Αποστόλου Παύλου προς τους Ρωμαίους                                                                                                 (8,35.37-39)
	
Αδελφοί, ποιος θα μας χωρίσει από την αγάπη του Χριστού; Θλίψη ή στεναχώρια ή διωγμός ή πείνα ή γύμνια ή κίνδυνος ή μαχαίρι; Αλλά σε όλα αυτά εμείς νικούμε με το παραπάνω, μέσω εκείνου που μας αγάπησε. Επειδή είμαι πεπεισμένος πως ούτε θάνατος, ούτε ζωή, ούτε άγγελοι, ούτε αρχές, ούτε παρόντα, ούτε μελλοντικά, ούτε δυνάμεις, ούτε ύψος, ούτε βάθος, ούτε κανένα άλλο πλάσμα θα μπορέσει να μας χωρίσει από την αγάπη του Θεού, που φανερώθηκε με τον Χριστό Ιησού, τον Κύριό μας.
                                                                                                                                Λόγος του Κυρίου
                                                                                  

ΠΡΟΚΕΙΜΕΝΟ ΕΥΑΓΓΕΛΙΟΥ                - Αλληλούια   -                 (Μτ. 4,4β)

Δε θα ζήσει ο άνθρωπος μόνο με το ψωμί, αλλά με κάθε λόγο που βγαίνει από το στόμα του Θεού.


ΕΥΑΓΓΕΛΙΟ 

Ανάγνωσμα από το κατά Ματθαίο  Άγιο Ευαγγέλιο          (14, 13-21)	

Τον καιρό εκείνο, όταν πληροφορήθηκε ο Ιησούς τον θάνατο του Ιωάννη του Βαπτιστή, αναχώρησε από εκεί με πλοιάριο και πήγε μόνος του σε έναν έρημο τόπο. Κι όταν το άκουσαν τα πλήθη, τον ακολούθησαν από τις πόλεις πεζοί. Και όταν βγήκε απ' το πλοιάριο, είδε μεγάλο πλήθος και τους σπλαχνίστηκε και θεράπευσε τους αρρώστους. Όταν βράδιασε, τον πλησίασαν οι μαθητές λέγοντας: «Έρημος είναι ο τόπος και η ώρα περασμένη. Άφησε τον κόσμο να φύγει, ώστε να πάνε στα χωριά και να αγοράσουν τρόφιμα για να φάνε». Αλλά ο Ιησούς τους είπε: «Δεν έχουν ανάγκη να φύγουν. Δώστε τους εσείς να φάνε». Κι εκείνοι του είπαν: «Δεν έχουμε εδώ παρά πέντε ψωμιά και δύο ψάρια». Κι εκείνος τους είπε: «Φέρτε τα μου εδώ». 	Κι αφού διέταξε τα πλήθη να καθίσουν για φαγητό στο χορτάρι, πήρε τα πέντε ψωμιά και τα δύο ψάρια, έστρεψε το βλέμμα του στον ουρανό, είπε την προσευχή της ευλογίας, έκοψε και έδωσε τα ψωμιά στους μαθητές και οι μαθητές στον κόσμο. Κι έφαγαν όλοι και χόρτασαν και πήραν τα περισσεύματα από τα κομμάτια, δώδεκα γεμάτα κοφίνια. Κι αυτοί που έφαγαν ήταν περίπου πέντε χιλιάδες άνδρες, χωρίς τις γυναίκες και τα παιδιά.        
                                                                                      Λόγος του Κυρίου


		ΔΕΗΣΕΙΣ ΤΩΝ ΠΙΣΤΩΝ

Αδελφοί αγαπητοί, 
Ας ικετεύσουμε τον Θεό Πατέρα, ο οποίος συνεχώς πραγματοποιεί το θαύμα του πολλαπλασιασμού των άρτων με το μυστήριο της Ευχαριστίας, για την Εκκλησία Του και για όλον τον κόσμο, λέγοντας: 

Εισάκουσέ μας, Κύριε!

-Για την Αγία Εκκλησία του Θεού, ώστε να είναι για όλους τους ανθρώπους το σημείο της Ευσπλαχνίας και της Γενναιοδωρίας του Θεού, ας παρακαλέσουμε τον Κύριο.

-Για τους κυβερνήτες των εθνών, ώστε να φροντίζουν για την αξιοπρεπή διαβίωση όλων των πολιτών τους και ιδιαίτερα των πιο φτωχών, ας παρακαλέσουμε τον Κύριο.

-Για τους φτωχούς και πεινασμένους, ώστε η γενναιοδωρία των χριστιανών να διαιωνίσει μπροστά στα μάτια τους το θαύμα του πολλαπλασιασμού των άρτων, ας παρακαλέσουμε τον Κύριο.

-Για όλους εμάς, που συμμετέχουμε στο Δείπνο του Κυρίου, για να κατανοήσουμε ότι η Ευχαριστία μας είναι η εγγύηση για τη συμμετοχή μας στο αιώνιο Δείπνο στο οποίο ο Ιησούς μας καλεί, ας παρακαλέσουμε τον Κύριο.

+ Εσύ Κύριε, που χορταίνεις τον λαό Σου με τον Άρτο του Λόγου και της Ευχαριστίας, Σε παρακαλούμε, μην αφήσεις ποτέ να πεινάσουμε για πνευματική και σωματική τροφή. Διά μέσου του Ιησού Χριστού του Κυρίου μας, οποίος ζει και βασιλεύει στους αιώνες των αιώνων. Αμήν!


ΔΕΗΣΗ ΠΡΟΣΚΟΜΙΔΗΣ	

Εξαγίασε με ευμένεια, Σε παρακαλούμε, Κύριε, αυτά τα δώρα, δέξου την πνευματική μας θυσία και κατάστησέ μας προσφορά αιώνια στη δόξα Σου. Διά  του Ιησού Χριστού του Κυρίου μας, ο οποίος ζει και βασιλεύει στους αιώνες των αιώνων.


ΑΝΤΙΦΩΝΟ ΚΑΤΑ ΤΗΝ ΚΟΙΝΩΝΙΑ                                            Σολ. 16,20

Άρτο από τον ουρανό μας έδωσες, Κύριε, που περιέχει κάθε τέρψη και κάθε ευχάριστη γεύση.


ΔΕΗΣΗ ΜΕΤΑ ΤΗΝ ΚΟΙΝΩΝΙΑ

Σε ικετεύουμε Κύριε, να περιφρουρείς με την πατρική Σου Προστασία, όσους αναζωογονείς με τα Ουράνια Δώρα, και εφόσον δεν παύεις να τους ευεργετείς, κατάστησέ τους άξιους της Αιώνιας Σωτηρίας. Διά του  Ιησού Χριστού του Κυρίου μας, ο οποίος ζει και βασιλεύει στους αιώνες των αιώνων.
